
     № РС-ТД08-1234-21-087

Днес, 10.11.2021г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов

                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-074 от 26.05.2021 г. по сигнал с вх. № ТД08-1234/07.05.2021 г. на КПКОНПИ.
Сигналът е насочен срещу Стойко *** Еленов – общински съветник и председател на Общински съвет Н.
По същество, в сигнала са изложени твърдения за това, че около къщата на общинския съветник и председател на Общински съвет Н. - Стойко Еленов в с. С. са изградени подпорни стени, като са похарчени стотици хиляди лева, без да е ясно кой е изпълнителят и какво е наложило изграждането им. Иска се да бъде направена проверка относно наличието на конфликт на интереси във връзка с евентуално гласуване на г-н Еленов, в качеството му на общински съветник в Общински съвет Н., по отношение на изграждания обект.
Във връзка с твърденията в сигнала, Комисията е събрала следните доказателства по преписката: писмо с вх. № ЦУ-01-18418/01.09.2021г. на КПКОНПИ, клетвен лист от 09.11.2015г., Решение № 2/09.11.2015г. на ОбС-Н., клетвен лист от 04.11.2019г., Решение № 2/04.11.2019г. на ОбС-Н., Документация за провеждане на обществена поръчка чрез покана до определено лице по реда на чл. 191, ал. 1, т. 3 от Закона за обществените поръчки с предмет: „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“, включително: Покана за участие с изх. № 53-00-199/04.11.2020г. на Община Н. до „***“ ЕООД с приложенията, Образец № 1 Техническо предложение от 06.11.2020г. от „***“ ЕООД с приложенията, Заповед № 453/12.11.2020г. на кмета на Община Н., Декларации по чл. 103, ал. 2 от ЗОП – 3 броя, Протокол от 16.11.2020г. от дейността на комисия, назначена със Заповед  № 453/12.11.2020г. на кмета на Община Н., съобщение до „***“ ЕООД от комисията, назначена със Заповед  № 453/12.11.2020г. за отстраняване на нередност, Заповед № 436/03.11.2020г. на кмета на Община Н., Констативен протокол от 03.11.2020г., Писмо с изх. № 92-00-297/18.06.2019г. от кмета на Община Н., удостоверение № 95-00-38/10.04.2019г. от кмета на Община Н., искане за финансиране с изх. № 92-00-297/18.06.2019г. от кмета на Община Н. с приложенията към него, Техническа спецификация за изпълнение, инвестиционен проект и количествена сметка за СМР с обект: „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“ с приложенията към тях, удостоверение с изх. № 95-10-24/10.06.2021г. от кмета на Община Н.,  Разрешение за строеж № 19/23.12.2020г. от Главен архитект на Община Н. с приложенията към него, Удостоверение за упражняване на технически контрол по част Конструктивна с рег. № 00227 с приложена застраховка към него, Удостоверение за пълна проектантска правоспособност с рег. № 08094 с приложена застраховка към него, Удостоверение за пълна проектантска правоспособност № 04915 с приложена застраховка към него, Протокол № 4/15.12.2020г. за оглед и експертна оценка на дървесна растителност от главен експерт земеделие, гори и административно обслужване в Община Н. и приложенията към него.
Комисията служебно е направила справки в регистър НБД „Население“ и в Търговски регистър и РЮЛНЦ. 

В хода на проверката по сигнала Комисията установи следното от фактическа страна:

	Сигналът е подаден от физическо лице, с посочени имена, ЕГН, пощенски адрес и е подписан.
Стойко *** Еленов е общински съветник и председател на Общински съвет Н. /мандат 2019г.-2023 г./, видно от клетвен лист от 04.11.2019г. и решение на ОбС-Н. за избор на председател на ОбС-Н. № 2/04.11.2019г.
С писмо с изх. № 92-00-297/18.06.2019г., кметът на Община Н. отправя искане за финансиране на обект: „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“ до Междуведомствената комисия за възстановяване и подпомагане към Министерския съвет, придружено с необходимите документи – искане за финансиране, техническа експертиза, заключение от техническа експертиза, количествено-стойностна сметка и декларация от кмета на Община Н., че посоченият обект продължава да застрашава живота и здравето на населението, имуществото и околната среда в населеното място. 
Обектът е финансиран съгласно Решение № 5/21.08.2020г. на Междуведомствената комисия за възстановяване и подпомагане към Министерския съвет като авариен обект, което е видно от събраните по преписката доказателства / техническа спецификация към покана с изх. № 53-00-199/04.10.2020г.  от кмета на Община Н./.
По повод постъпил сигнал, кметът на Община Н. със Заповед № 436/03.11.2020г. назначава комисия, която да извърши проверка на активизирало се свлачище в с. С., кв. Х. /м. П./ и да прецени риска и необходимостта от предприемане на мерки от Община Н.. Резултатите от проверката се обективирани в  Констативен протокол от направената проверка на място на 03.11.2020г., в резултат на която е констатирано че има пълно разрушение на компрометирани стари стени, подпиращи жилищни сгради, които са застрашени и представляват риск за живущите, както и опасност от възникване на пътнотранспортни произшествия и големи икономически загуби. В констативния протокол, назначената комисията прави предложение за аварийно изграждане на масивна подпорна стена с дължина от около 28 м., възстановяване на повредена асфалтова настилка и почистване на канавки.
Кметът на Община Н. провежда обществена поръчка чрез покана до определено лице по реда на чл. 191, ал. 1, т. 3 от ЗОП с предмет: „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“. Отправена е покана за участие в поръчката до „***“ЕООД от кмета на Община Н. с изх. № 53-00-199/04.11.2020г. Със Заповед № 453/12.11.2020г., кметът на Община Н. назначава комисия за извършване на подбор на кандидатите и участниците в посочената процедура. Назначената комисия изготвя протокол от дейността си на 16.11.2020г., с който предлага на кмета на Община Н. да сключи договор с класирания участник „***“ ЕООД. Протоколът на комисията е утвърден от кмета на Община Н. на същата дата. За изпълнение на поръчката е сключен Договор № 69/30.11.2020г. с единствения кандидат „***“ ЕООД на обща стойност 156 879,28 лв. с ДДС. 
С писмо с вх. № ЦУ 01-18418/01.09.2021г. председателят на Постоянната комисия по ЗПКОНПИ при ОбС Н., удостоверява, че обект „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“  не е бил обсъждан и не са вземани решения по отношение на него от страна на Общински съвет  Н., не са предоставяни доклади, не са правени предложения по отношение на този обект, тъй като същият не е гласуван в Общински съвет Н.. Посочва че не са предоставяни становища и предложения от страна на председателя на ОбС-Н. – Стойко Еленов. В писмото се посочва, че обектът е финансиран от Междуведомствената комисия за възстановяване и подпомагане към Министерския съвет, като авариен обект.
От направената справка в Търговския регистър и РЮЛНЦ управител и едноличен собственик на капитала на „***“ ЕООД, ЕИК: *** е А. *** Х. от 06.08.2009г. до момента. От направената справка в НБД „Население“ не се установява родство по права линия, по съребрена линия - до четвърта степен включително, и по сватовство - до втора степен включително между Стойко Еленов и А. Х.

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник и председател на Общински съвет Н., мандат 2019-2023г., Стойко Еленов е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Съгласно писмо с вх. № ЦУ01-18418/01.09.2021г. на КПКОНПИ, обект „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“  не е бил обсъждан в Общински съвет Н. и общинският съветник Еленов не е правил предложения във връзка с обекта, поради което може да бъде направен изводът, че не е налице упражнено правомощие от Стойко Еленов в тази връзка. Не се установи свързаност по смисъла на § 1, т. 15, б. „а“ от ДР на ЗПКОНПИ  между Стойко Еленов и управителя и едноличен собственик на капитала на „***“ ЕООД А. Х.
Предвид изложеното, се налага изводът, че е налице само един от елементите на състава на конфликт на интереси по чл. 52 от ЗПКОНПИ, а именно лице, заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл. 52 от ЗПКОНПИ.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Стойко *** Еленов, ЕГН 6504136020, в качеството му на общински съветник и председател на Общински съвет Н. и в това му качество лице, заемащо публична длъжност по смисъла на чл. 6, ал. 1, т. 32 от ЗПКОНПИ, във връзка със строителството на обект: „Възстановяване на подпорна стена и път в кв. „Х.“ о.т. 24, 25 и 26, с. С., община Н., област С.“ от „***“ ЕООД, поради липса на упражнени правомощия.
Препис от Решението да се изпрати на Окръжна прокуратура – С., с оглед преценка за реализиране на правомощията ѝ по чл. 76, ал. 2 от ЗПКОНПИ. 
	Препис от решението да се изпрати на Стойко *** Еленов – общински съветник и председател на Общински съвет Н., на основание чл. 75, т. 1 от ЗКОНПИ.
	
          
  КОМИСИЯ:  
      ПРЕДСЕДАТЕЛ:………………………………………./СОТИР ЦАЦАРОВ/
                  
      ЗАМЕСТНИК - ПРЕДСЕДАТЕЛ:………………….../АНТОН СЛАВЧЕВ/
                  
      ЧЛЕН:…………………………………….…….../АНТОАНЕТА ЦОНКОВА/
      
      ЧЛЕН:…………………...…………….…....……………./ПЛАМЕН ЙОЦОВ/

